Ilgotis
Ilgotis – upelis Šilalės rajone, kairysis Jūros upės intakas, įteka į ją 108,4 km nuo jos žiočių. Ištakos Pagramančio miškų masyve, 300 m į rytus nuo kelio, vedančio iš Didkiemio į Šilalę. Teka pro Kūtymų, Rugienų, Pailgočio, Keberkščių kaimus, Beržiniškinės mišką. Žiotys – Jūros upė. Kanalais sujungtas su Nemylu. Dešinysis intakas – Nerema. Prie upelio yra buvęs bendravardis Ilgočio kaimas. Pakrantėje, Pajūrio seniūnijos ribose, stūkso du geologiniai paminklai – Didysis Keberkščių akmuo ir Ilgočio akmenys. Upėvardis kildinamas nuo žodžių ilgas, ilgasis, ilgajis.